
»DUBRAVA« U KNEŠPOLJU I DRUGE MASOVNE GROBNICE 

II. SVJETSKOG RATA I PORAĆA U ŠIROKOM BRIJEGU

»Krv sveta hrvatskih sinova Širokog Brijega, 

krikom stoljeća k nebu slobodu Hrvatskoj 
vapi«

1. Uvod


Osjećam veliku obvezu govoriti o ovoj temi i to na ovom povijesnom i nadasve svetom mjestu, u kolijevci gdje se nalaze zemni ostaci naših mučenika,
 »mučenika predvodnika«. Njihova žrtva, kao i žrtva svih hrvatskih rodoljuba i domoljuba, obvezuje. 


»Ovih dana i mjeseci došla je još jednom na vidjelo gorka istina o stradanjima naših djedova, očeva, braće, ne samo vojnika nego i brojnih civila. Skončali su u nezamislivim bolima. Sve se to planski prikrivalo, zatrpavalo, zazidavalo, kako bi se istina skrila, odnosno kako bi se laž mogla nametnuti kao istina. Najbezdušnije je to da i nakon što je istina izišla na vidjelo, kad su jame otkopane i provaljeni zidovi, mnogi i dalje sve to prikrivaju i prstom upiru u neke druge krivce. Nemaju vjere u oslobađajuću moć istine. Vjeruju u snagu mržnje i laži…“
 


Sredinom svibnja 1945., kada je u najvećem dijelu Europe zvuk bitaka već utihnuo, svoj vrhunac dosegnula je jedna od najvećih nacionalnih tragedija hrvatskoga naroda u njegovoj povijesti. Ožiljci te nacionalne tragedije i dalje brazde hrvatskim društvom. Tim više, jer prijepori koji čak do današnjega dana postoje u hrvatskoj i široj javnosti o uzrocima, tijeku, sudionicima i posljedicama događaja poznatih pod nazivom Bleiburška tragedija hrvatskog naroda ili Hrvatski križni put, i dalje onemogućavaju izgradnju suvremenog demokratskog hrvatskog društva, gradeći u njemu i oko njega nove političke, društvene i nacionalne podjele. Posebnu težinu bleiburškim zbivanjima daje i činjenica da je istina o njima desetljećima bila skrivana od šire javnosti, ne samo u ondašnjoj Jugoslaviji, nego i u dijelu međunarodne javnosti, napose u onim sredinama (npr. u britanskoj, zbog čega se Bleiburg karakterizira kao velika mrlja na britanskoj savjesti) koje su na ovaj ili onaj način participirale u tim zločinima. No, zločin se nije mogao u cijelosti skriti. On je ostao sačuvan u srcima onih koji su izgubili svoje najmilije te u iskustvu onih koji su, snalazeći se na razne načine, uspjeli preživjeti Kalvariju, sačuvati svoje živote te vlastitim svjedočenjem za sljedeće naraštaje pokazati svu monstruoznost ljudskoga uma koji je planirao, pripremao i izvršio taj zločin, zločin genocida, bez presedana u povijesti hrvatskog naroda.

Da su Englezi, i prije izručenja na Bleiburgu hrvatskih ratnih zarobljenika i civilnog pučanstva koji su tražili azil pred jugoslavenskim komunistima, znali kako Titovi komunisti ubijaju sve one za koje misle da će biti prepreka njihovoj apsolutnoj vladavini, svjedoči, između ostaloga, i izvješće koje je engleski veleposlanik u Vatikanu poslao svome ministru vanjskih poslova Anthony Edenu 11. svibnja 1945., dakle četiri dana prije bleiburškog izručenju Hrvata. U izvješću stoji i slijedeće: »Ubrzo nakon okupacije svakog grada i sela partizani su uveli strašnu diktaturu komunističke partije. Počeli su s likvidacijom svih sumnjivih elemenata, ili onih koji su im se činili dovoljno sumnjivima«. U tom izvješću od 16 stranica britanski veleposlanik opisuje pokolje hrvatskih katoličkih svećenika i civila u Dubrovniku, Metkoviću, Makarskoj, Sinju, Čapljini, Ljubuškome, Mostaru i Širokom Brijegu. Veleposlanik navodi kako su ta ubijanja bez suđenja i presude bila unaprijed planirana.
 

Spomenimo i to da su se masovna stradanja Hrvata počela događati već od rujna 1942. što se vidi iz Izvješća Dominika Mandića Jurju Šuteju, ministru financija Vlade Kraljevine Jugoslavije u Londonu o četničkim zločinima nad hrvatskim pučanstvom u Hercegovini i Dalmaciji. U spomenutom Izvješću pored ostalog piše: »Na 25. septembra o. g. Talijani su razoružali sve Hrvate u Donjoj Hercegovini i do pet sati četnici su počeli paliti hrvatska sela u stolačkom i ljubinjskom srezu. Za tri dana spalili su 5.000 kuća i poklali oko 600 osoba. Sreća je da svi mjesni Hrvati nijesu bili predali oružje pa su mogli za neko vrijeme zaštićivati narod, koji je listom bježao prema Mostaru i Čapljini. Od 25. do 30. septembra pobjeglo je preko Neretve oko 15.000 Hrvata koji su pretjerali oko 50.000 sitne stoke i oko 2.000 krupne. Toliko je oko prilike ostalo u starim krajevima ali je to sada zaplenjeno od četnika… Od 2. do 17. oktobra o. g. nastradale su Široko briješke planine i Rama…«


Hrvatski križni put započeo je i prije formalne odluke o povlačenju, već u drugoj polovici 1944., kada su prvi istočno-bosanski i istočno-hrvatski prostori bili zauzeti od strane jugoslavenskih partizana. Vijesti o zločinima partizana i Jugoslavenske armije na »oslobođenim« teritorijima bile su zastrašujuće i nagnale su brojno civilno stanovništvo zajedno s vojskom (procjene se kreću oko pola milijuna ljudi) na povlačenje prema zapadu, slobodnim hrvatskim krajevima i dalje prema Sloveniji i Austriji, očekujući zaštitu od strane britanskih i američkih savezničkih snaga te spas od komunističke partizanske vojske. Nakon neuspješnih i nečasnih pregovora o predaji saveznicima, koji su bili suprotni tada važećim Ženevskim konvencijama glede prava zarobljenika i ratnog prava, to mnoštvo vojske i naroda bilo je izručeno jugoslavenskim partizanima i novoj komunističkoj vlasti, koja je zločin osmislila, organizirala i provela. Bleiburška tragedija iz svibnja 1945., kao i višemjesečni Hrvatski križni put, neoborivim su dokazom genocida (holokausta) nad hrvatskim narodom, provedenog ne samo voljom komunističkih i velikosrpskih snaga nego, nažalost, i prešutnim odobravanjem zapadnih vojnih i političkih čimbenika toga vremena, koji su trebali, a nisu, pružiti zaštitu hrvatskim izbjeglicama pred nadirućim jugoslavenskim postrojbama i novim jugokomunističkim represivnim sustavom.


Obračun pobjednika s poraženima bio je izuzetno okrutan, te je bez suđenja život izgubilo najmanje više desetaka tisuća ljudi (neke procjene idu i preko stotinu tisuća ljudi), koji su zatim bili izbrisani iz javnog pamćenja. Zločin, koji je počinila nova jugoslavenska vlast nad vlastitim građanima s masovnim pomorima bez  ikakvog suđenja, bio je još gori zbog zahtjeva da o tome treba šutjeti i zbog oduzimanja prava tim ljudima na život, na njihovu budućnost, pravo na prirodnu smrt i na vlastiti grob. Masovne grobnice, pojedinačni grobovi i žrtve u njima »nisu postojali«. Grobišta su bila razorena prekrivena i uništena. Zapovijed o uništenju »grobova Nijemaca i drugih okupatora te njihovih pomagača«, kao i o odstranjenju svih tragova o njima, bila je sastavni dio Upute saveznog ministarstva za unutarnje poslove, izdate već 18. svibnja 1945. Uputa u kolovozu 1946. bila je čak i obnovljena na saveznoj i republičkoj razini, a našla se i u svim zakonima o održavanju groblja i sahranjivanju.


Bruno Bušić u jednom od svojih tekstova navodi da su popisi žrtava rata koji su u poslijeratnoj Jugoslaviji obavljeni 1946., 1950. i 1964., nedostatni, nepouzdani, uglavnom javno nedostupni i znanstveno neverificirani. On kaže: »Jugoslavenska službena tvrđenja o veličini pojedinih kategorija žrtava rata, nažalost, gotovo nikada nisu zasnovana ni na kakvim određenim statističkim podacima, nego na zahtjevima određene političke prakse. Pri tome se partizanski zločini nikada ne spominju, četnički se većinom prešućuju ili umanjuju, a ustaški su uvećani do te mjere da je u jugoslavenskoj zakonodavnoj i političkoj praksi bila neizbježna pojava gubljenja osobne, moralne, a naravno i kaznene odgovornosti i njezina prenošenja na čitavi hrvatski narod, koji te zločine nikada nije odobravao niti nalazio opravdanja za njih«.


U Sloveniji je ubrzo po demokratskim promjenama 1990., pri Vladi Republike Slovenije, započela rad Komisija za uređenje pitanja prikrivenih grobišta. Ubrzo su u pojedinim općinama osnovane i općinske komisije za istraživanje poslijeratnih likvidacija koje su prije svega proučavale okolnosti pogubljenja, a zatim i određivanje i obilježavanje grobišta. U suradnji s kriminalistima, predsjednicima i članovima nekadašnjih općinskih istražnih komisija za istraživanje poslijeratnih masovnih likvidacija, rodbinom žrtava i drugim poznavateljima, bilo je do kraja 2006. popisano 512 lokacija skrivenih grobišta (uz još nepopisane lokacije ta brojka se u Sloveniji kreće oko 600). Republika Slovenija je 2003. donijela Zakon o ratnim grobištima i njihovo uređivanje dodijelila Ministarstvu za rad, obitelj i socijalna pitanja. Određen je i tekst kojim bi se jedinstveno obilježila sva prešućena grobišta, a on glasi: »Žrtve rata i revolucionarnog nasilja« (prethodni tekst je bio: »Žrtve rata i poslijeratnih usmrćenja«).
 

U prigodi otkrivanja još jedne masovne grobnice poslijeratnih žrtava komunističkog režima, u jednom rovu u rudniku Barbara (Huda jama) u blizini grada Laškog u Sloveniji, gdje se prema riječima ljudi iz okolice radi o Hrvatima, državna tužiteljica Slovenije Barbara Brezigar izjavila je da se došla pokloniti žrtvama poslijeratnih smaknuća: »To što sam vidjela, mogu to kao čovjek ocijeniti, nešto je najpotresnije što se može u životu vidjeti. Da već 60 godina nismo sposobni istražiti takve zločine, drugi je problem. Ne znam hoće li sada biti moguće otkriti krivce, jesu li još živi. Žrtava je mnogo, i od države očekujem da će raščistiti s prošlosti i stvari postaviti na pravo mjesto. Po mojem je mišljenju to ono što bi svi u državi morali željeti, ako želimo živjeti u budućnosti.«
 

Sličan zakon i povjerenstvo djelovalo je i u Republici Hrvatskoj u razdoblju 1990. – 2000. kada se, dolaskom SDP-a i njegovih koalicijskih partnera (šestorke) na vlast, stavljaju izvan snage. U tom razdoblju je utvrđeno da u Hrvatskoj postoji 840 ratnih grobišta od kojih je samo 23 istraženo. Prema nekim podatcima ratnih grobišta u BiH je do sada utvrđeno 90-tak. Anđelko Mijatović u svojoj knjizi Bleiburška tragedija i Križni put hrvatskoga naroda godine 1945., na str. 47. donosi naslov: Masovna stratišta u BiH.
 Masovna prikrivena grobišta u BiH, Srbiji, Crnoj Gori, Makedoniji i dr., tek treba sustavno istražiti.


Ova tema ima svoju: humanu, društvenu, pravnu, političku i povijesnu značajku odnosno dimenziju. Žrtvama Bleiburga i Križnog puta oduzeto je ljudsko dostojanstvo. Kako i zašto se to dogodilo, zašto se o tome nije javno govorilo? Ove žrtve, kad već nisu imale pravo na život, imaju pravo na svoj grob, na nadgrobni znak, imaju pravo na dostojnu sahranu. Kršćanski i civilizacijski je te zločine istražiti uz dužan pijetet prema stradalima i njihovim obiteljima, te javno osuditi te zločine i njihove izvršitelje i nalogodavce. Zahvalimo Bogu što danas 64 godine poslije možemo, nadam se bez straha, govoriti o ovom fenomenu. 

Spomenimo i njegovu pravnu dimenziju, a to je: 

- Rezolucija 1096 o uklanjanju naslijeđa bivših komunističkih totalitarnih sustava, koju je Parlamentarna skupština Vijeća Europe usvojila 27. lipnja 1996.;

- Rezolucija 1481 Parlamentarne skupštine Vijeća Europe od 25. siječnja 2006. o međunarodnoj osudi zločina totalitarističkih komunističkih poredaka (režima); 

- Deklaracija Hrvatskog sabora o osudi zločina počinjenih tijekom totalitarnog komunističkog poretka u Hrvatskoj 1945. – 1990., od 30. lipnja 2006.;
 

- Rezolucija Doma naroda Parlamenta Federacije BiH o osudi totalitarnih režima iz 2006.;
 

- Zakon o grobljima Županije ZH iz siječnja 2008.;

- Propovijed kardinala Bozanića iz 2007. i dr. hrvatskih biskupa na Bleiburškom polju; 

- Pozivi Komisija Pravda i mir Hrvatske, BiH i Slovenije iz 2008. o osudi zločina na kraju i neposredno nakon II. svj. rata.

Na europskom tlu u vrijeme II. svj. rata sudarila su se dva zla, dvije protuljudske ideologije – fašizam i komunizam. Papa Ivan Pavao II. i sam neposredni svjedok tih zbivanja uvijek je govorio: »Ništa se ne postiže ako jedno zlo pobijedi drugo zlo samo pod drugim imenom – tako sloboda ne može doći. Sloboda može doći samo onda ako Ljubav zavlada i pobijedi zlo! A mi živimo u vremenu kad se svi svim sredstvima trebamo truditi da Ljubav pobijedi svako zlo. A Ljubav može pobijediti samo onda ako pobijedi Istina.«

Kardinal Josip Bozanić u svom govoru na Bleiburgu 13. svibnja 2007.
 rekao je: 

»Na ovome mjestu, kao biskup Crkve u hrvatskom narodu, ne smijem šutjeti. Štoviše, valja mi postavljati pitanja koja si postavlja svaki čestit čovjek prosvijetljen istinom: Kako to da 60 godina nakon stravičnoga zločina, bez obzira na to što još uvijek postoji dovoljan broj svjedoka i prikupljenih svjedočanstava, te bez obzira na to što je iz mnoštva činjenica vidljivo o čemu se radilo, nitko nije odgovarao? Kako to da su još uvijek nepoznata imena nalogodavaca i izvršitelja tih djela? Kako to da se još uvijek ne može, barem na načelnoj ako već ne i na konkretnoj razini, čuti jasna osuda svega što vapi zbog gaženja božanskih i ljudskih prava, a učinjeno je protiv hrvatskoga naroda? Zar mislimo da je moguće graditi zdravo hrvatsko i bilo koje društvo sa sviješću da se naraštaje naše djece i mladih hranilo i danas hrani neistinama? Kako to da nije napravljen popis žrtava i da nisu obilježena mjesta masovnih grobnica u kojima do danas neidentificirane leže kosti poznatih i nepoznatih ljudi? 

Grozna je pomisao da su tolike godine zajedno s nama živjeli i žive ubojice; da su protkali sve pore svakodnevice te možda ni njihovi najbliži ne znaju istinu o njima i da su se prikazivali u najljepšem svjetlu boraca za slobodu. Molimo za njih, da im Bog dadne snagu obraćenja, priznanja i prihvaćanja slobode u istini. Ali kao vjernici, kao državljani suverene i nezavisne Hrvatske s pravom očekujemo da državne institucije učine ono što su zakonom dužne učiniti: da istraže ove zločine i obznane krivce za njih. Očekujemo da će se mjerodavne institucije države Hrvatske jasnije očitovati o komunističkome režimu i nedjelima koja je planirao i sustavno provodio te na temelju istine promicati one vrijednosti koje nisu sukladne s komunističkim krivotvorinama, kako u povijesnome tako i u svjetonazornome smislu. Očekujemo da će hrvatske vlasti i u vidu deklarirane proeuropske orijentacije poduzeti sve da se kod nas provede rezolucija Skupštine Europskog parlamenta broj 1481, od 25. siječnja 2006. o međunarodnoj osudi zločina totalitarnih komunističkih režima. 

Zbog ljudi koji nisu poštivali Boga ni čovjeka, Blajburško se polje izlilo i pretočilo u »križne putove«, u udarce, logore, tamnice, mučilišta i smrt koja je svoj zadah i strah širila stotinama kilometara, ali jednako tako, poput otrova, godinama bila stavljana u hranu odgoja novih naraštaja. Zbog naše sadašnjosti i zdrave budućnosti, zbog naše odgovornosti prema mladim naraštajima potrebno je osnovati nadstranačku i nezavisnu državnu instituciju koja će znanstvenim metodama rasvijetliti istinu o žrtvama totalitarističkih režima dvadesetoga stoljeća: fašizma, nacizma i komunizma. Prošlost je dio našega života i jasno pokazuje svoju snagu u sadašnjosti, a ono što se olako naziva poviješću u nas često pišu isti, ili sljedbenici onih koji su nevinom krvlju i stvorili te događaje. Zar nije odviše upadljivo da se neka povijesna istraživanja uopće ne čuju ili prešućuju?« 

I dok se masovna grobišta u Republici Sloveniji sustavno istražuju, u Republici Hrvatskoj aktivnosti na tome su 2000. zaustavljene tako da možemo ustvrditi da je istraživanje masovnih grobišta u Hrvatskoj ostalo samo na razini pokušaja. Proteklih mjeseci, iza groznih otkrića u Hudoj jami kod Laškog u Sloveniji, ova tema javno se otvorila i u Republici Hrvatskoj. Tako je u blizini Zaprešića otvorena nova masovna grobnica gdje je u 6 jama zatrpano oko 4.500 ljudi koje su bez suđenja pobili partizani. Žrtve su bili domobrani, tek oko 500 njih su pripadnici njemačke vojske. Isto tako u masovnoj grobnici na »Sepu« kod Gornjeg Hrašćana u župi Marinec, Varaždin, otkrivene su kosti ljudi odvedenih iz varaždinskog zatvora i logora pobijenih 1945. Tako župnik Stjepan Markušić iz Macinca u svom govoru
 prilikom otkrivanja kaže: »Nalazimo se pred tajnom koja je skrivana šutnjom i pod prijetnjom te je ostala bez pravog vrednovanja. No, same kosti progovaraju, kosti ubijenih koji nisu imali ispraćaj, ni grob dostojan čovjeka…«. Jadna je država u kojoj živi šapću, a mrtvi govore.


Zato je neprihvatljiva izjava predsjednika RH Stjepana Mesića, dana ovih dana, kako javno objavljivanje masovnih stratišta poput Hude jame kod Laškog, Varaždina i drugih masovnih gubilišta, sliči na »pravo divljanje onih koji baš sada ocjenjuju da je došlo vrijeme da se s velikom pompom otvara to pitanje…« Ako i skoro dvadeset godina nakon stvaranja moderne države Hrvatske nije vrijeme za to, pitamo se: Kada je vrijeme?!

Branimir Lukšić, u svojoj knjizi Nedovršena Hrvatska kaže: »Bleiburg i Križni put je tema čije je samo spominjanje u komunističkoj Jugoslaviji pobuđivalo sumnju na neprijateljstvo protiv režima. Cijela državna i partijska mašinerija je pridonosila organiziranom nepoznavanju tih tema i organiziranom nekajanju za njih. Ta relativna šutnja o Bleiburgu i Križnom putu traje sve do današnjih dana, jer bivši komunisti, ili njihova djeca, danas u Hrvatskoj i BiH ulažu napore da se ne sazna cijela istina o toj temi.«
 

Masovna ubojstva i likvidacije pod nazivom Bleiburg i Križni put, događali su se i u BiH. Anđelko Mijatović u svojoj knjizi kaže: »Mnoga masovna stratišta i grobišta iz vremena Križnog puta hrvatskoga naroda g. 1945. nalaze se i na području Bosne i Hercegovine: Bosanskog Broda, Bosanske Gradiške, Brčkog, Drvara (Tičevo), Han Pijeska, Ljubinja, Sarajeva, Vlasenice, Zenice, Cazina (Pećigrad), Male Kladuše (Marijanec), Prnjavora (šuma Dolina) i drugih mjesta. U Podgracima u Potkozarju, mjestu 35 kilometara udaljenom zapadno od Bosanske Gradiške i ispod Mrakovice, poznatoga vrha planine Kozare, pripadnici su Jugoslavenske armije u svibnju i lipnju 1945. na najokrutniji način likvidirali više tisuća zarobljenih pripadnika HOS-a, katolika i muslimana, podrijetlom iz Bosne i Hercegovine, dovedenih iz zarobljeničkoga logora u Požegi. U Hercegovini su masovno strijeljali "neprijatelje“ oko Mostara, Čapljine, Stoca, Ljubinja, Trebinja i drugih većih mjesta, ubijali ih i bacali u Neretvu, vodili ih i ubijali u jamama oko Stoca (jama Varduša u koju je iz Mostara i drugih mjesta dovedeno, procjenjuje se, više od 7.000 ljudi), u jamama oko Ljubinja, Nevesinja, Bileća, Trebinja i drugdje.« 

Masovna stratišta postoje i u u Crnoj Gori i Srbiji. »Mnoge uhićene Hrvate u Hercegovini vlakovima su vodili prema Crnoj Gori, na usputnim željezničkim postajama izvodili ih iz vagona, odvodili k unaprijed određenim jamama i likvidirali ih u njima. O ukupnom stradanju sudionika Križnog puta u Banatu i Bačkoj, u Srbiji i Crnoj Gori svjedoče mnogi logori, poznata stratišta i masovna grobišta. Osobito je g. 1945. bio velik broj radnih logora diljem čitave jadranske obale gdje su radili na istovaru pomoći u hrani i drugim oblicima koju su Jugoslaviji slale Sjedinjene Američke Države, na raznim sezonskim poslovima kao što je sječa šume za drva na Kopaoniku, Šar-planini, Zlatiboru i drugim, uglavnom, srbijansko-crnogorskim planinama, obrađivanje napuštenih njemačkih vinograda u Banatu, u rudnicima Boru i Trepči, na raznim građevinskim radovima i slično. Sve te radne logore prate i masovna grobišta. Iako su uspjeli preživjeti sve patnje Križnoga puta, mnogi su tek kad su došli u svoja matična središta, na osnovi mišljenja mjesnih odbora i organa OZN-e, bili najokrutnije likvidirani.«
 


Prije samo mjesec ili dva, a iza otkrića novih masovnih grobnica u Sloveniji i Hrvatskoj, mogli smo i mi u BiH ponešto pročitati o otkrićima novih masovnih grobnica kao npr.: »Masovna grobnica u Vrgoračkom groblju« u koju su partizani komunisti u veljači 1945. ubili 30 – 40 civila odvedenih iz zatvora u Ljubuškom (Večernji list BiH, utorak, 24. ožujka 2009., str. 6. i 7.); »Još jedna masovna grobnica u Ljubuškom« (Večernji list BiH, srijeda, 25. ožujka 2009., str. 6. i 7.) i dr. Bleiburg i Križni put tema je o kojoj će se još dugo raspravljati. Tako je primjerice, 21. travnja 2009. u Pakracu i Bjelovaru održana stručna tribina Masovne grobnice iz Domovinskog rata u RH, a slična tribina je prošli tjedan održana i u Posušju. I dok se u zadnje vrijeme, o žrtvama Bleiburga i Križnog puta, počima i javno govoriti i sve više pisati, oni, kojima nije stalo da se sazna istina o tome, nastoje umanjiti i relativizirati, pa čak i opravdati te zločine. Tako njihovi »glasnogovornici«
 govore: 

- o poginulima koji su bili na pravoj strani i krivoj strani;

- o pobjednicima i poraženima u ratu;

- da je jedina hrvatska vojska u II. svj. ratu bila partizani;

- da je u bivšoj Jugoslaviji poginulo najviše Srba, da je u Sloveniji poginulo najmanje Hrvata, da je poginulih Hrvata najviše bilo na strani partizana komunista;

- stotine tisuća žrtava Bleiburga i Križnog puta svode na desetke tisuća;

- žrtve Bleiburga i Križnog puta dijele na poginule i žrtve;

- da je ustaški režim kriv za Bleiburg i Križni put; 

- da zločini Bleiburga i Križnog puta nisu bili planirani, a masovni zločini koji su se dogodili na čelu s maršalom Titom su sporadični, tako da Tito ostaje nesporan, jer ima velike zasluge kao predsjednik države;

- pod krinkom antifašizma opravdavaju masovne zločine totalitarističkog komunističkog poretka (režima);

- optužuju one kojima je stalo da se sazna istina o Bleiburgu i Križnom putu da pišu neku novu i drukčiju povijest, itd.

Navedene tvrdnje i optužbe treba odlučno odbaciti. Tu novu i drukčiju povijest pisat će činjenice koje nažalost za njih još nisu istrunule (bezbrojne sačuvane kosti gdje se god zakopa), preživjeli svjedoci i svjedočanstva, a ne nova politička volja i ne novi politički trendovi, a najmanje potreba i želja za nekom revizijom naci-fašizma. Činjenice na vidjelo i istina će nas osloboditi! Zločine Bleiburga i Križnog puta treba javno osuditi, ako se već njihovi izvršitelji ne mogu privesti pravdi. 

2. Masovne grobnice (stratišta) na području Širokog Brijega

Na području Općine Široki Brijeg do sada je utvrđeno 2.186 žrtava II. svj. rata i poraća. Općina Široki Brijeg danas ima 9 župa i to: Buhovo, Crnač, Mostarski Gradac, Izbično, Jare, Kočerin, Ljuti Dolac, Rasno i Široki Brijeg. Evo poginulih, nestalih i ubijenih, prema podatcima koje su napravile navedene župe:

1. Župa Buhovo
 


  66

2. Župa Crnač


127

3. Župa Mostarski Gradac

256

4. Župa Izbično
 


  96

5. Župa Jare



107

6. Župa Kočerin 


413

7. Župa Ljuti Dolac


160

8. Župa Rasno
 


177

9. Župa Široki Brijeg


784. 

U K U P N O 

          2.186


Ako ovome broju dodamo i 69 žrtava sela Polog koje je tada pripadalo župi Mostarski Gradac, a koje sada teritorijalno pripada gradu Mostaru, onda je ukupan broj 2.255 žrtava.

Tako fra Ante Marić u svom proslovu kaže: »Četrdeset dana iza apokaliptičnog 7. veljače 1945. narod se sliva pred devastiranu crkvu i pred svoj samostan bez ulaznih vrata. Spaljeni prozori samostana Uznešenja Gospina gledaju širokobriješki jadni puk svojim izgorenim očima. Kroničar kazuje da je netko obišao crkvu i samostan i nije našao ni jednog fratra, a kad se vratio iz samostanskog vrta u kojem je bilo ratno sklonište, okupljenom je puku objavio: „Nema više naši pratara. Eno ji sviju u bunkeru pobijeni i spaljeni.“ Nastao je jecaj do neba. Tekle su suze neutjehe. Za pratrima, za muževima, za sinovima, za braćom, za rođacima, za prijateljima, za Državom Hrvatskom, za hrvatskom vojskom, za svime onim što se čekalo tisuću godina i dočekalo, da bi sad, u nekoliko mjeseci bili spaljeno, pobijeno, bačeno u jamu uništeno.«
 

Međutim, masovne likvidacije bez suđenja na području Širokog Brijega, događale su se, kako prije
 Bleiburga i Križnog puta tako i poslije Bleiburga i Križnog puta, i to sve do 1951. Spomenimo još neke. Strašan zločin dogodio se 23. svibnja 1946. nedaleko od samostana Široki Brijeg u zaselku Kuljića Brig gdje je ubijeno petoro »Kuljića« djece, četiri djevojke i jedan mladić u dobi od 16, 18, 19 i 21 godinu, na kućnom pragu i na očigled njihovih roditelja, optuženi da su se viđali sa »škriparima«. Oni su ubijeni godinu i tri mjeseca iza prestanka rata u Širokom Brijegu i više od godine iza prestanka II. svj. rata (9. svibnja 1945.).
 Ubojstvo 9 »križara« ili »škripara« na Mosoru blizu Gostuše 18. rujna 1946. kao i ubojstvo dvoje civila 1947. u Gornjem Gracu nedaleko od crkve.
 U Crnču je mučeno ili poubijano njih 24. U župi Rasno civili su ubijani od strane OZN-e i UDBE sve do 1947. i 1948. kada je UDBA ubila poznatog »škripara« Dužičanina Vinka Škrobu Martinova, čije je tijelo izložila na lištičkom mostu.
 Mučenja i ubijanja od OZN-e i UDB-e bilo je i u Oklajima, Dobrkovićima i ostalim širokobriješkim selima i poslije 1948.

Likvidacije su provođene čak sve do 1951., kada je Karlo (Petar) Ljubić zvani Kajina (bez suđenja) ubijen 18. ožujka 1951. (šest godina poslije rata), od strane UDB-e kod Uzarićkog groblja »Šarampovo«, gdje je i ostavljen.
 Na mjestu surovog ubojstva njegov brat Frano podigao je stećak na kojem piše: »KARLO LJUBIĆ 1922. – 1951., ASE! OVDJE TI PROLIŠE KRV! KRVNICI ZA ZEMLJU HRVATSKU, VJERU SVETU! U KOLU VJEČNOSTI KAMENE NJIŠEŠ MILU SLOBODU HRVATSKOM RODU! Mislim da je ovo posljednja žrtva u Širokom Brijegu koja nije imala suđenje, nego jednostavno likvidaciju, a evo što su Kajini stavljali na teret: žalio za propašću hrvatske države, žalio brata Ivana (nije imao ni 20 godina) kao i svih drugih što su završili na Križnom putu, žalio sirotinju, udovice i djecu stradalih hrvatskih vojnika i domoljuba, nije mu se sviđalo uvođenje Radnih zadruga i progoni Hrvata (ubojstva Sliškovića djevojaka – »Kuljuša2 i drugi zliočini).


Župa Široki Brijeg imala je 788 žrtava II. svj. rata i poraća. Među njima su bile i 24 osobe ženskog spola. Uočljivo je i indikativno da su tijekom rata pale 184 žrtve ili njih 24,77%, a nakon njega 574 žrtve ili njih 75,73%. Većinu žrtava čine vojnici. Njih je tijekom rata život izgubilo 139, a nakon rata 444. Civila je tijekom rata stradalo 45, a nakon rata 130. Svega su, dakle, stradala 583 vojnika i 175 civila. Ako se tome broju doda i 30 žrtava franjevačkog samostana, onda se može govoriti o 205 poginulih civila. Ukupno su, dakle, poginula 583 vojnika i 205 civila.
 


Gojko Zovko u svojoj knjizi Druga strana medalje iz 2008., u IV. Dijelu piše o Zločinima nad civilima Uzarića (11 žrtava), Širokoga Brijega (10 žrtava), Knešpolja (3 žrtve), Trna (7 žrtava) i Grabove Drage (13 žrtava). Autor za masovnu grobnicu »Dubrava« u Knešpolju donosi: »Osim toga tada je ubijeno te zatrpano u Barbarića ogradi četrdesetak ljudi među kojima je bilo i desetak civila, navodno iz Čitluka, kojih imena nisu poznata i za koje se tada nitko nije interesirao, a ostalo su bili zarobljeni njemački vojnici.«
 


Za razliku od popisa žrtava II. svj. rata i poraća s područja Općine Široki Brijeg, masovne grobnice kao i pojedinačni grobovi na području Općine Široki Brijeg još uvijek su neutvrđene i neistražene. Tek neke od njih su utvrđene, ali još nisu istražene. Tako, prema Izjavi Marinka Nogala iz Uzarića od 3. studenoga 2006., na Uzarićima imaju još tri neistražene masovne grobnice: 

- Matijevića njiva blizu kuća, u blizini puta za »Brižine« s 25 leševa; 

- Nogalova njiva s 12 leševa uglavnom civila, među kojima i jedno dijete od 12 
god.;

- Rudnik u Novakovoj »Zanogi« s 12 njemačkih vojnika – 6 Nijemaca i 6 Hrvata koji su do fizičke likvidacije bili zatočeni u Danijelovoj kući.
 Za neka grobišta znam još od djetinjstva, a nalaze se uz puteljak Uzarići – Široki Brijeg, preko »Milatovca«. Ovakvih ili sličnih, još neistraženih masovnih grobnica i pojedinačnih grobova, ima u svakom selu širokobriješke općine.

3. Masovna grobnica »Dubrava« u Knešpolju

Katolički mjesečnik »Naša ognjišta«, u broju od ožujka 2009., Tomislavgrad, po prvi put je javno objavio foto dolaz o postojanju masovne grobnice »Dubrava« u Knešpolju. Ova masovna grobnica nalazi se na lokalnoj cesti Knešpolje – Dubrava – Uzarići u zaselku Barbarići, na prvoj velikoj krivini od skretanja s glavne ceste Široki Brijeg – Mostar, dvjesto metara južno prema rijeci Lištici, na k.č. 917 K.O. Knešpolje »Ograda« koja je u posjedu Bubalo (Jozo) Ive r. Musa iz Čalića, Čitluk, Bubalo (Stipan) Miše iz Turčinovića 114. i Bubalo (Stipan) Tome iz Turčinovića 115., u površini 46.319 m2. Na ovom stratištu, u veljači 1945. (9. – 12.), partizani su ubili i zakopali četrdesetak civila, koje su nekoliko dana držali u privremenom zatvoru u kući Stanka Barbarića (štali i izbi). Na ovom lokalitetu imaju tri grobišta, dva veća, jedan pored drugoga, u »Stipetinoj ogradi« i jedno manje, udaljeno od njih pedesetak metara u Barbarića »Kruški«. Prema raspoloživim informacijama broj žrtava u ova tri grobišta kreće se od 40, 70, pa sve do 120.

Moj prvi kontakt s ovom masovnom grobnicom bio je koncem 70-tih godina prošlog stoljeća, kada me, još kao dječaka, moj tetak i kum Gojko (Rudo) Ćavar (1932. – 995.), poveo prema rijeci Lištici na vodonatopni kanal gdje je trebalo upaliti električnu crpku za vodu. Tada me je zaustavio pokraj ove masovne grobnice i rekao: »Ovdje su partizani na koncu rata poubijali velik broj civila koje su zakopali u ove dvije grobnice, jednu pokraj druge. Vremenom su im kosti isplile pa su naknadno zatrpavane«. Taj mi se događaj duboko urezao u pamćenje, a i način na koji mi je to rekao. U glasu sam mu osjetio bol, ali i potrebu da mi to kaže, jer on osobno nije imao djece. On je znao da će jednom doći vrijeme kada će se moći o tome slobodno govoriti. Inače, ako bi netko u bivšoj državi bio viđen da obilazi ovo mjesto, zna se što ga je čekalo. Bilo je poznato, u prošlom režimu, da grobnicu kradom obilazi udovica pok. Kajetana Tavzesa zvana Vilančuša s djecom (Borom i Zlatanom), da ostave cvijeće na grob svoga muža i oca, te da se pomole. Tetak i kum Gojko je sa svojih 13 godina svjedočio tom događaju, to svoje svjedočenje je koncem 70-tih godina prenio na mene. Tada kao dječak nisam ni slutio da ću jednog dana, 30 godina poslije, raditi na rasvjetljavanju ovog događaja. Kume Gojko tvoje svjedočanstvo nije bilo uzaludno. Hvala ti!

O masovnoj grobnici »Dubrava« u Knešpolju počelo se pričati 90-tih godina prošlog stoljeća, u vrijeme prvih demokratskih višestranačkih izbora i nakon toga. No, poduzimanje bilo kakvih aktivnosti na obilježavanju (istraživanju) te grobnice, iako je postojala volja za to, odgodio je Domovinski rat. Mladen Ćavar Mađo iz susjedstva, koji je radio u Njemačkoj, 14. kolovoza 1988. (uočnica Gospojine), kao svoj zavjet napravio je omanju mramornu ploču i stavio je na grobnicu gdje i danas stoji. Žene iz susjedstva, među kojima i moja teta Jurka Ćavar, svake godine o Dušnom danu, pohode tu grobnicu, pale svijeće i pomole se. Luca Ćavar, žena pok. Jure, zvana Ćoruša (1908. – 1998.) kazivala je da su civile proveli niz stranu iz pravca Graca i G. Drage do mjesta gdje su ih zatvorili. Nekoliko dana iza njihova smaknuća naišao je (na lijepu konju) Bože Barbarić iz Čitluka, vijećnik ZAVNOBIH-a (AVNOJ-a) i pitao Ćoruše za zatočene civile. Ona mu je rekla da su ih već pobili, na što je on odgovorio da je šteta, jer da je došao ranije mogao ih je spasiti.

Zlatan (Kajetan) Tavzes, umirovljenik iz Zaprešića kod Zagreba, 1994. uputio je dopis Općini Široki Brijeg, kojeg sam primio kao tajnik Općine Široki Brijeg, u kojem traži da se sve kosti prenesu i sahrane u zajedničku kosturnicu, jer je među njima i njegov otac. To je tada bilo neizvedivo, jer se već zbio poznati događaj »Zaustavljanje tenkova na Pologu 7. svibnja 1991.«, napad na selo Ravno, dolazak velikog broja srbocrnogorskih rezervista u Mostar i dolinu Neretve, zbog čega su intenzivno počele obrambene pripreme od agresije tzv. JNA i srbocrnogorskog neprijatelja. Zlatan Tavzes u svom dopisu navodi: »Naš otac pok. Kajetan po zanimanju financ prilikom povlačenja 7. II. 1945. zarobljen je od strane partizana negdje u Lisama ili Knežpolju te zajedno s ostalih oko 40 zarobljenih osoba muškaraca 9. II. strijeljan u Knežpolju kod Barbarića kuća, navodno u zoru i tu u ogradi pokopani na zajedničkom mjestu gdje im se posmrtni ostaci nalaze i danas. Bilo je govora za vrijeme komunističkog režima-vremena da tu ima i vojnika te nije bilo ni govora o nekoj ekshumaciji…«


U siječnju 2008. u Mostaru obavio sam razgovor s fra Miljenkom Stojićem, vicepostulatorom Postupka mučeništva »Fra Leo Petrović i 65 subraće«, nakon čega su počele aktivnosti na rasvjetljenju ove masovne grobnice. Od tada je obavljeno dosta razgovora s još živućim svjedocima tih događanja među kojima, kao hrabre svjedoke istine, izdvajamo: Danicu (Stojan) Barbarić, rođenu 2. siječnja 1922. u Knešpolju, trenutno živi u Mostaru; Stanu (Jakov) Soldo, rođenu 1925. u Knešpolju, živi u Knešpolju; Milu (Ante) Banoža r. Barbarić, rođenu 4. lipnja 1928. u Knešpolju, živi u Knešpolju i Iliju (Vlado) Ćorić, rođen 7. srpnja 1930. u Knešpolju. Evo dijela njihovih svjedočanstava.

Stana (Jakov) Soldo rođena 1925. u Knešpolju, živi u Knešpolju, koja je nazočila strijeljanju i ukapanju, svjedoči o zauzimanju njihovih kuća od strane partizana, o ubojstvima civila prilikom tog zauzimanja, među kojima i o ubojstvu svoga brata na kućnom pragu, nošenju partizanskih ranjenika i poginulih. 


»Nakon što sam se vratila iz Turčinovića gdje sam zajedno s drugim civilima nosila ranjene partizane preko vode i šume, uzeli me partizani i poveli prema Barbarića kućama. Onda ja gori došla. Našla Stipu Galina Ćorića kod njegove kuće. Nas jamiše, tamo iza kuće, i u ogradu, di će ih bit. Tamo mi došli i malo smo pomogli stine iskopat iz jama. Ja i Stipe od naši ovde, ono je sve tuđe bilo, ukupno nas 15-tak na kopanju. I nas tu naprijed... Oni iđu i skupili se. A sve po jedna ruka svezana. I mi tamo, i tamo nji doćeraše. Po dvojica u žicu vezana. U dvi grupe po dvaestak… I tamo kad su ih doćerali..., tamo nema..., i gledaju kako će. Oni su ih gađali iz automata… Oni padaju doli u rupu i... trojica ih zašla još jednoga po jednoga. Ubijeni su bili u vešu, bili su vojnici, žandari, vilanci… Samo jedan fratar je bio u fratarskom, imao je šubaru na glavi. On je ubijen u prvoj grupi. Ubijeni su šutjeli, iza pucnjave začuje se samo „A“ i gotovo. Nakon toga… Svi mi tu... Bacali stine, zemlje nije ni bilo vele. Jadni ti smo mi bili, Bože moj. Kad je to sve završilo, bilo je već mrak. Usput sam svratila malo u Stipe, a kad sam ja došla kući, sunce je već bilo zašlo.« 


Danica (Stojan) Barbarić, rođena 2. siječnja 1922. u Knešpolju, trenutno živi u Mostaru, nazočila zatvaranju, držanju, odvođenju i strijeljanju, u svom svjedočenju kaže:


»Partizani su u moju obiteljsku štalu u zaseoku Barbarići u Knešpolju 8. travnja 1945. popodne doveli skupinu civila i fratara. Civila je bilo 20-tak, a fratara 10-tak. Straža ih je čuvala. Nismo im se mogli približavati. Tražili su barem malo vode da se napiju. Uspjeli smo umoliti stražara da to dopusti. Dali smo im (ja i moja rodica Dragica Mirkova, r. 1921.) tek pomuzenog mlijeka po jednu šolju. Tada mi je jedan od fratara rekao „Zbogom“… Fratre zatvorenike su sutradan odveli u nepoznatom pravcu. Civili su pobijeni u našoj ogradi koja se zove Dubrava. Petorica naših ljudi morali su kopati jame za njihovo smaknuće. Sve ih je pobila jedna partizanka… Od zatvorenih u našoj štali ostala je jedna krunica. Nju sam 13. svibnja 2008. predala fra Miljenku Stojiću da se sačuva za buduća pokoljenja kao znak vremena u kakvom smo živjeli.«
 Posvjedočila je također da je među pobijenim civilima bio i jedan fratar u habitu, imao je pasić.

Mila (Ante) Banoža r. Barbarić, rođena 4. lipnja 1928. u Knešpolju, živi u Knešpolju, obilazila je zatočenike i nazočila njihovu odvođenju na strijeljanje.


»Nakon što sam se vratila iz Kočerina, išli smo preko Uzarića i Turčinovića i obratno, gdje sam zajedno s drugim civilima nosila ranjene partizane preko šume dalje od cesta. To je bilo trećeg dana kad sam stigla kući oko 9 sati, umorna i gladna. Ništa se nije događalo, borbe su prestale, partizani svuda pa i u našim kućama, dolaze i odlaze. Kad sam ušla u kuću upita me jedan partizan: „Tko sam i gdje sam bila“, ja mu odgovori: „Nosila sam ranjenike“, a on reče da mi se da nešto za pojest. Sutradan dođe meni u kuću rođak Žare koji je bio nekoliko godina mlađi od mene i upita imam li kruva za zarobljenike. Ja mu rekoh da ima nešto pure što je ostalo. Uzela sam tu puru i ponijeli smo je prema štali gdje su bili zarobljenici. Ušla sam u štalu i prvom zarobljeniku s desne strane dala sam puru, koji ju je odmah jeo svezanih i skupljenih ruku naprijed. Bio je u bijelom vešu, kao i većina zarobljenika. S lijeve strane u đubru, rukama vezanim nazad, ležao je prevrnut jedan fratar u abetu, koji se nije mogao micati. Žare mi je rekao da mu je govorio da ga digne, ali on nije mogao jer je bio težak i prljav od đubra, a Žare još mali. Fratar je bio dosta ispaćen, nije se mogao micati, bio je velike i okrugle glave. Žare je cijelo vrijeme ulazio njima, vrata štale su bila otvorena, a stražar koji ih je čuvao to je dopuštao Žari, pa je dopustio i meni zajedno s njim. Tako sam jedanput unijela puru, a drugi put kruva zarobljenicima. Dok smo to radili, stražar bi zašao za kuću, reklo bi se da je bio za nas. Ubrzo su partizani izveli 5-6 zarobljenika, vezana dva po dva. Žare mi je tada rekao da će i on ići s njima u šumu. Ja sam mu tada rekla da ne ide, jer da će obolit, ako to bude gledao, jer je još dijete i nije to još gledao. On mi je odgovorio da su mu partizani zapovidili i da mora ići. I odveli su ih u „Krušku“, na strijeljanje. Strijeljanje nisam vidila, ali sam vidjela kad se Žare vratio, sav je se tresao od šoka i straha što je vidio. Sve se to događalo po danu. U predvečerje sam gledala kako partizani izvode iz štale i preostale zarobljenike, u koloni dva po dva vezane. Zarobljenici su također bili u bijelu vešu. Ja sam gledala dok je njih 20-tak izvedeno iz štale i onda pobjegla odatle svojoj majci i rekla joj: „Moja mama otraše i“. Ona meni viče: „Šuti Mile!“ Kad je počelo pucat ušla sam u kuću i rekla ostalima: „Eno i biju“. Tako su sve zarobljenike odveli u Stipetinu ogradu i tamo i pobili.«

Ilija (Vlado) Ćorić, rođen 7. srpnja 1930. u Knešpolju, nazočio njihovu odvođenju na strijeljanje, u svom svjedočenju kaže:

»Tada sam imao 15 godina i sjećam se da su partizani nakon zauzimanja naših kuća, dovodili zatvorenike u Barbarića štalu i još jednu prostoriju (izbu). To je udaljeno od moje kuće nekih 100 – 150 metara i dio je istog susjedstva. Zarobljenike su provodili pokraj naše kuće iz pravca Mostara, u 2 – 3 dana po 2 – 3 puta u manjim grupicama. To su bili filanci, žandari, vojnici i drugi koji su bježali – povlačili se ispred partizana. Moj stric Stjepan Ćorić Škrbac (1897. – 1989), zajedno s drugima iz susjedstva, kopao je te dvije jame i sjećam se da je u tijeku kopanja dolazio kući nešto pojesti i vraćao se ponovo na kopanje. Mislim da je dva dana kopana ta grobnica u dvije jame jedna pokraj druge. Nekoliko dana iza osvajanja naših kuća (2 – 3 dana), u predveče su partizani postrojili svoje jedinice kod Barbarića kuća i komadant je zatražio da se jave dobrovoljci za strijeljanje. Javilo se njih 10 – 12 među kojima je bilo i žena partizanki. Iza toga su sve zarobljenike poveli na strijeljanje u koloni jedan po jedan, pravo kroz šumu do iskopanih jama. Zatvorenika je 90% bilo u vešu, što u dugom što u kratkom, što boso, što u čizmama. Cijelu kolonu su sa strana osiguravali partizani stražari, a na začelju kolone bili su dobrovoljci za strijeljanje. Kolona zarobljenika je bila duga tako da oni koji su prvi povedeni već su stigli nad jamu, a posljednji su bili skoro do štale, sve u dužini dvjestotinjak metara. Nama civilima nisu dali ići preko ograde (zida) tako da smo odvođenje zarobljenika gledali ispred kuća i s glavne ceste. Ubijanje nismo vidjeli od šume i udaljenosti, ali smo čuli komandovanje streljačkim vodom i u nekoliko navrata rafale. Moj stric Škrbac mi je poslije pričao da je u dvije jame, zajedno s drugima, zakopao dva puta po 60 zatvorenika, ukupno njih oko 120.«

4. Zaključak

I više od 64 godine poslije kraja II. svj. rata mi se teško ili pak samo načelno slažemo da svi koji su izgubili život u ratu ili zbog njega imaju pravo na ime i grob, da je potrebno pronaći i obilježiti grobišta, pokopati žrtve, izdati smrtovnice te riješiti druga pitanja pijetetne i humanitarne vrste. Razlog tomu je što u našoj sredini još uvijek živi komunistički duh i totalitaristički mentalitet. Pitanja istraživanja i uređivanja prikrivenih grobišta treba odvojiti od pitanja o krivnji i grijehu, iako se međusobno isprepliću. Pravo na grob pitanje je čovječanstva i civilizacije i ne bi smjelo biti povezano s pitanjem o pobjednicima i pobijeđenima u ratu. Daljnjim prikrivanjem masovnih grobišta i pojedinačnih grobova, žrtve II. svj. rata i poraća se po drugi put ubijaju.
 


Masovnu grobnicu »Dubrava« u Knešpolju, prema dosadašnjim saznanjima najveću na području općine Široki Brijeg, treba najprije »otkopati« u našim glavama, prikupiti sve raspoložive informacije o njoj, a tek onda sustavno i stručno zemno otkopati i istražiti. Pronađenim žrtvama treba napraviti dostojan ukop. Tek po njezinu iskapanju saznat ćemo leži li u njoj 40, 70 ili čak 120 žrtava. Sve ove i druge žrtve na području Općine Široki Brijeg zaslužuju središnju grobnicu i spomenik. 

Pravni temelj, uz do sada nabrojeno, za rasvjetljavanje masovne grobnice »Dubrava« u Knešpolju je Zakon o grobljima Županije ZH koji u svom čl. 8. st. 3. i 4. uređuje da se groblja koja su nastala u posebnim okolnostima (prirodnih katastrofa, rata, požara, epidemija i sl.) ako nisu zadovoljeni sanitarni, prostorni i drugi uvjeti, mogu premjestiti i prije proteka roka od sto godina. Troškove izmještanja groblja ili dijela groblja i uređenje grobnih mjesta snosi općina. Zakon o grobljima Županije ZH je i pravni i zakonski temelj za donošenje odgovarajućih odluka Općinskog vijeća i Općinskog načelnika Široki Brijeg, kojima se treba ustrojiti (imenovati) Povjerenstvo za obilježavanje grobišta II. svj. rata i poraća Općine Široki Brijeg. Treba dobiti potrebne odluke od Općinskog vijeća i pravosudnih tijela za iskapanje masovne grobnice »Dubrava« u Knešpolju. Po potrebi može se intervenirati u županijski Zakon o grobljima kako bi se ovo pitanje dodatno uredilo (npr. dodati novo poglavlje: Istraživanje, obilježavanje i uređivanje grobišta II. svj. rata i poraća). 

Istraživanjem i obilježavanjem masovnih grobnica na području Širokobriješke općine, Široki Brijeg će se odužiti svim žrtvama II. svj. rata i poraća. Kršćanski i civilizacijski je te zločine istražiti, uz dužan pijetet prema stradalima i njihovim obiteljima, pri čemu žrtve i krvnici ne mogu u jedan grob niti na isti spomenik. Zločine Bleiburga i Križnog puta treba javno osuditi, ako se već njihovi nalogodavci i izvršitelji ne mogu privesti pravdi.

U svojoj poruci za Uskrs mons. Mile Bogović biskup gospićko-senjski, a o potrebi saznanja istine o žrtvama Bleiburga i Križnog puta, je rekao: »… postoji opasnost da se kršćani ne postave ispravno prema toj istini, da pomisle kako ih ona opravdava da druge mrze. Mrziti zlo i laž do kraja, ali ne mrziti ljude! Ljude i istinu treba ljubiti. Žrtve o kojima govorimo za nas ne će biti uzaludne samo ako pridonesu miru i praštanju. Ako drugi žrtvama hrani svoju mržnju, taj ne ljubi istinu. Ni Tezno ni Huda jama ne smije nam biti opravdanje da pridonosimo onom mentalitetu koji je i za naše i za „njihove“ pripremao jame i stratišta.«
 

Hvala svima onima koji su sačuvali uspomenu na ovu masovnu grobnicu i doprinijeli u njezinu rasvjetljavanju.

